## Carlos Mazón: “Destinem 63 milions d’euros en ajudes directes per a millorar i potenciar les àrees industrials de la Comunitat Valenciana”

*** Ivace+i convoca subvencions de fins al 100 % dirigides als ajuntaments per a millorar la qualitat d’infraestructures i servicis dels polígons i frenar el despoblament
* Ressalta que tindran caràcter plurianual, 2025 i 2026, “i així donaran resposta a la demanda dels consistoris que disposaran de més temps per a la tramitació dels contractes i l’execució dels projectes”
* Per primera vegada es beneficiaran localitats que tenen una entitat de conservació urbanística en els seus parcs empresarials
* El DOGV ha publicat hui la convocatòria d’ajudes, que podran sol·licitar-se fins al 30 de maig de 2025**

**València.**

El president de la Generalitat, Carlos Mazón, ha destacat que “destinarem en dos anys 63 milions d’euros en ajudes directes per a potenciar i millorar la qualitat de les àrees industrials de la Comunitat Valenciana”.

Estes subvencions, convocades per Ivace+i, estan dirigides a tots els ajuntaments de Castelló, València i Alacant perquè desenrotllen projectes de millora, modernització i dotació de noves infraestructures i servicis en els parcs empresarials, “de manera que continuen sent espais d’avantguarda per a la implantació d’empreses, l’atracció d’inversions i la creació d’ocupació, ha assenyalat”.

El cap del Consell ha indicat que una de les novetats d’estes ajudes és que “podran tindre caràcter anual per a 2025 o plurianual per als exercicis 2025 i 2026, i així es donarà resposta a la demanda dels ajuntaments que disposaran de més temps per a la tramitació dels contractes i per a l’execució dels projectes de millora”.

Les actuacions de caràcter anual seran executables en 2025 i les plurianuals podran dur-se a terme en 2025 i 2026, sempre que almenys el 30 % del sol·licitat es faça l’any 2025. El pressupost és de 19 milions d’euros per a enguany i l’import previst per a l’exercici 2026 serà de 44 milions d’euros.

Mazón ha ressaltat que “és un important esforç que manifesta el nostre compromís pel desenrotllament industrial, per posar a la disposició dels municipis els recursos necessaris perquè modernitzen i amplien les àrees empresarials i puguen atraure inversions i talent i per fomentar el desenrotllament de noves empreses”.

**3 línies d’actuació**

La convocatòria, que s’ha publicat hui en el *Diari Oficial de la Generalitat Valenciana*, establix tres línies d’actuació: una per a localitats en risc de despoblament amb un pressupost de 800.000 euros en 2025, una altra per a ajuntaments que tinguen constituïda una entitat de gestió i modernització o una entitat urbanística de conservació en les seues àrees industrials, amb un import de 6,2 milions d’euros i una tercera línia per a la resta dels municipis, que disposarà de 12 milions d’euros.

En este sentit, el president ha destacat que per primera vegada podran ser beneficiares les localitats que disposen en els seus parcs empresarials d’una entitat urbanística de conservació inscrita en el Registre de programes i agrupacions d’interés urbanístic.

Així mateix, ha assenyalat que les subvencions, que podran cobrir fins al 100 % dels gastos, “són una potent ferramenta del Consell per a dotar les àrees industrials de millors servicis i infraestructures, incrementar la seua competitivitat, modernitzar la seua imatge i, que siguen la millor targeta de presentació per a la implantació de nous projectes empresarials”.

D’esta manera, ha recordat que en els dos últims anys s’han invertit 73,5 milions d’euros per a 372 projectes de millora en els parcs empresarials i per a incrementar els servicis que oferixen a les empreses.

**Fins a 500.000 euros**

Els projectes de millora hauran d’executar-se en una àrea industrial inclosa en el Mapa de sòl industrial de la Comunitat Valenciana. El pressupost mínim subvencionable serà de 25.000 euros i per a l’import màxim es tindrà en compte la superfície del polígon industrial, i no es podran superar els 300.000 euros, o 500.000 euros per a la línia d’actuació de localitats amb entitats de gestió i modernització d’àrees industrials (EGM) o entitats urbanístiques de conservació.

**Actuacions subvencionables**

Entre les actuacions subvencionables destaca l’obra civil per a la portada total o parcial en el polígon de servicis i /o infraestructures com ara energia elèctrica, gas, fibra òptica, telecomunicacions i aigua que permetrà donar un major subministrament a les empreses i la construcció de grans infraestructures que beneficien l’àrea industrial com un baixador ferroviari, ponts o creació de vials d’accés al parc empresarial.

Se subvencionarà l’adquisició de terrenys confrontants a l’àrea industrial per a l’ampliació de viaris, zones verdes, aparcaments i accessos, així com la implantació d’estació de servici, centre polivalent, servici de correus, oficines bancàries, instal·lacions per a la pràctica esportiva, centre d’educació infantil, hotel i servici de salut i restauració.

També s’inclou la millora en el subministrament elèctric i d’aigua i la dotació o millora del subministrament de gas, la generació d’energia renovable per a tot el polígon.

De la mateixa manera, se subvencionarà la millora de la senyalització dels carrers i les zones verdes, la implantació de recorreguts biosaludables, l’habilitació de nous aparcaments, voreres més àmplies, nous accessos, passarel·les per als vianants, eixample dels vials i pàrquing de camions.

L’adequació de marquesines per a parades d’autobús i la creació de zona/punts de recàrrega de vehicles elèctrics dins del parc empresarial (incloses bicicletes elèctriques i patinets elèctrics) són també subvencionables.

Així mateix, s’inclou l’ampliació o creació de depuradora, l’obra civil per a implantació de fibra òptica, la vigilància a través de circuit tancat de televisió, la creació de carril bici, la millora de l’enllumenat públic, de la xarxa contra incendis i del sanejament separatiu de les aigües residuals.

**Sol·licituds fins a 30 maig**

El termini de presentació de sol·licituds s’iniciarà l’endemà de la publicació de l’extracte de la convocatòria en el DOGV i podran presentar-se fins al 30 de maig de 2025. La tramitació serà electrònica i requerirà que l’entitat sol·licitant dispose durant totes les fases del procediment de certificat de representant d’entitat emés per l’Autoritat de Certificació de la Comunitat Valenciana, o per qualsevol entitat reconeguda en la Llista de confiança de prestadors de servicis de certificació establits a Espanya.

Fecha: 07/05/2025